প্রথম বলেই রোহিতের উইকেট! দেশের এই অনামি বোলারকে চেনেন?

ওয়েব ডেস্ক: খেলছেন রোহিত-বিরাট, রানও করছেন ঝুড়ি-ঝুড়ি, তাই ঘরোয়া ক্রিকেট দেখতেও স্টেডিয়ামে ভিড় জমাচ্ছেন দর্শকরা। প্রথম ম্যাচে সেঞ্চুরি করলেও দ্বিতীয় ম্যাচে (Uttarakhand Vs Mumbai) সমর্থকদের হতাশ করলেন হিটম্যান। জয়পুরে প্রিয় পুল শট মারতে গিয়ে টাইমিংয়ের গোলমালে সহজ ক্যাচ দিয়ে খাতা না খুলেই সাজঘরে ফেরেন তিনি। বিজয় হাজারে ট্রফিতে (Vijay Hazare Trophy 2025–26) উত্তরাখণ্ডের দেবেন্দ্র বোরা শূন্য রানে আউট করেন ভারতের রোহিতকে (Rohit Sharma)।

একদিন আগে সিকিমের বিরুদ্ধে ৯৪ বলে ১৫৫ রানের বিধ্বংসী ইনিংস খেলেছিলেন রোহিত। সেই দুরন্ত ফর্মের পর জয়পুরেও বড় ইনিংসের প্রত্যাশায় ছিলেন সমর্থকেরা। তাই এদিন মাঠে ব্যাপক ভিড় জমেছিল। কিন্তু হিটম্যান প্রথম বলেই আউট হয়ে যাওয়ায় হতাশ হন দর্শকরা। এমনকি রোহিতের আউট হওয়ার পর অনেককে স্টেডিয়াম ছেড়ে বেরিয়ে যেতেও দেখা যায়।

আরও পড়ুন: ১ দিনে ২০! অ্যাশেজে বিরল ঘটনা! সম্মানরক্ষা হবে ইংল্যান্ডের?

রোহিত ব্যর্থ হলেও এই ম্যাচে তাঁকে আউট করে চর্চায় এসেছেন দেবেন্দ্র বোরা (Devendra Bora)। উত্তরাখণ্ড প্রিমিয়ার লিগে নজরকাড়া পারফরম্যান্স করে উত্তরাখণ্ডের রাজ্য দল থেকে ডাক পান কিছুদিন আগেই। কেরিয়ারের তৃতীয় লিস্ট ‘এ’ ম্যাচ খেলতে নেমেই সকলের নজরে উত্তরাখণ্ডের এই ২৫ বছর বয়সী পেসার। কারণ, শুধু রোহিতের উইকেট নয়, এর আগে হিমাচলের বিরুদ্ধেও ৪ উইকেট নিয়েছিলেন তিনি। রঞ্জিতে ১৫ ম্যাচে ৩০ উইকেট রয়েছে দেবেন্দ্রর দখলে।